# JAVNI POZIV ZA

# JEDINICE LOKALNIH SAMOUPRAVA

# RADI UČEŠĆA U PROJEKTU

# ‚‚PODRŠKA UNAPREĐENJU KAPACITETA I IZRADI LOKALNIH PLANOVA RAZVOJA’’

I OPIS PROJEKTA

U okviru Projekta Nemačko-srpske razvojne saradnje “Podrška reformi javne uprave u procesu pristupanja Evropskoj uniji” (PAR2EU) koji sprovodi GIZ, Nacionalna alijansa za lokalni ekonomski razvoj (NALED) i Balkanski centar za regulatornu reformu (BCRR) sprovode projekat **„Podrška unapređenju kapaciteta i izradi lokalnih planova razvoja“** („National Local Development Planning Expertise“). Projekat se sprovodi u saradnji sa Republičkim sekretarijatom za javne politike (RSJP).

**U okviru Projekta raspisuje se javni poziv za jedinice lokalne samouprave (JLS[[1]](#footnote-1)).** **Cilj javnog poziva je identifikovanje i odabir 10 JLS koje su zainteresovane da učešćem u Projektu „Podrška unapređenju kapaciteta i izradi lokalnih planova razvoja“‚ ojačaju svoje kapacitete i izrade planove razvoja u skladu sa zakonskom regulativom i najboljom međunarodnom praksom.**

**Učešćem u ovom Projektu, JLS dobijaju mogućnost da na efikasniji način ispune svoju zakonsku obavezu donošenja planova razvoja i izrade sveobuhvatni planski dokument koji će im služiti kao smernica za dalji razvoj i budžetsko planiranje.**

Cilj Projekta je:

Podrška unapređenju kapaciteta u odabranih (do) 10 lokalnih samouprava da definišu i planiraju implementaciju prioriteta lokalnog razvoja na transparentan, interdisciplinarni način zasnovan na principu uključivanja svih zainteresovanih strana;

Pilotiranje i podsticanje mehanizma participacije javnosti na lokalnom nivou;

Kreiranje mehanizama saradnje i razmene iskustava među jedinicama lokalne samouprave na temu lokalnih planova razvoja;

Promocija integrativnog pristupa koji podstiče među-sektorsku i među-institucionalnu saradnju;

Identifikacija naučenih lekcija i njihova nadogradnja kroz međusobnu saradnju i povezivanje.

Projekat će pružiti podršku za deset odabranih jedinica lokalne samouprave i to kroz sledeće komponente:

***Pružanje savetodavne mentorske podrške nosiocima i ključnim akterima planiranja lokalnog razvoja, a kako bi ojačali njihove kapacitete za izradu lokalnog plana razvoja***. Podršku će pružati eksperti sa bogatim iskustvom u razvoju lokalnih planova razvoja i u konkretnim prioritetnim razvojnim oblastima (podsticanje razvoja malih i srednjih preduzeća, javno-privatna partnerstva, zaštita životne sredine, digitalizacija, razvoj javne infrastruktura, urbanizam, itd.);

***Sprovođenje 10 radionica za zaposlene u JLS,*** a koje imaju za cilj razvijanje kapaciteta zaposlenih u JLS u pogledu: 1.metodologije izrade lokalnih planova razvoja, na participativnom principu putem učešća zainteresovanih javnosti u tom procesu; 2. tematskih radionica u oblastima ključnim za razvoj odabranih JLS.

***Učestvovanje u mehanizmu saradnje i razmene iskustava*** među jedinicama lokalnih samouprava na temu lokalnih planova razvoja putem učestvovanja u zajedničkim radionicama i sastancima.

Podrška će biti pružena JLS u periodu trajanja Projekta, od maja 2022. do juna 2023. godine.

Podrška **NE** obuhvata finansijsku pomoć.

**Javni poziv namenjen je svim gradovima, opštinama i gradskim opštinama, a u skladu sa kriterijumima definisanim u odeljku III javnog poziva. Gradske opštine mogu konkurisati za podršku uz pribavljenu saglasnost matičnog grada.**

**U skladu sa opštim uslovima učešća, pravo prijave na javni konkurs nemaju:**

* **JLS koje već imaju izrađen plan razvoja koji neće isteći do kraja 2023.**
* **JLS koje već imaju obezbeđenu podršku za izradu plana razvoja (potpisan ugovor ili objavljeni rezultati aktivnih konkursa na kojima je JLS odabrana).**

II REGULATORNI OKVIR ZA DONOŠENJE LOKALNIH PLANOVA RAZVOJA

Usvajanjem Zakona o planskom sistemu ("Službeni glasnik RS", br. 30/2018) kreiran je pravni okvir za izradu dokumenata razvojnog planiranja i definisana obaveza jedinica lokalnih samouprava u pogledu donošenja ovog planskog dokumenta. Usvajanjem ovog Zakona, ustanovljen je regulatorni okvir za razvojno planiranje i koordinaciju javnih politika.

Članom 9. ovog Zakona definisana je obaveza jedinica lokalnih samouprava da donesu Plan razvoja kao dugoročni dokument razvojnog planiranja, koji za period od najmanje sedam godina usvaja skupština jedinice lokalne samouprave na predlog nadležnog izvršnog organa jedinice lokalne samouprave. Ovim članom takođe je definisana sadržina plana razvoja, koji treba da sadrži pregled i analizu postojećeg stanja, viziju odnosno željeno stanje, prioritetne ciljeve razvoja koji se žele postići, kao i pregled i kratak opis odgovarajućih mera koje se dalje razrađuju dokumentima javnih politika i planom jedinice lokalne samouprave.

U skladu sa Zakonom, doneta je Uredba o obaveznim elementima plana razvoja autonomne pokrajne i jedinice lokalne samouprave ("Službeni glasnik RS", br. 107/2020) na osnovu koje su izrađene Smernice za izradu planova razvoja JLS, objavljene od strane Republičkog sekretarijata za javne politike (<https://rsjp.gov.rs/wp-content/uploads/Prirucnik-za-lokalnu-samoupravu-web_final-19.8.pdf>).

II PRAVA I OBAVEZE JEDINICA LOKALNIH SAMOUPRAVA

**Odabrane JLS će,** uz pomoć paketa podrške pružene **kroz Projekat „Podrška unapređenju kapaciteta i izradi lokalnih planova razvoja“**, izraditi Plan razvoja JLS u skladu sa Zakonom o planskom sistemu ("Službeni glasnik RS", br. 30/2018) i Uredbom o obaveznim elementima plana razvoja autonomne pokrajne i jedinice lokalne samouprave ("Službeni glasnik RS", br. 107/2020).

**Odabrane JLS imaće pravo na sledeći paket podrške za izradu lokalnog plana razvoja:**

1. **Stručna mentorska podrška u procesu izrade plana razvoja JLS**. Cilj mentorske podrške biće jačanje kapaciteta JLS za pripremu lokalnog plana razvoja, a u skladu sa Zakonom o planskom sistemu Republike Srbije, pratećim uredbama i smernicama, i to u:
* Definisanju organizacione strukture za pripremu i donošenje lokalnog plana razvoja;
* Izradi pregleda i analize postojećeg stanja (raspoloživih prirodnih resursa, privrednih delatnosti, poljoprivrede, infrastrukture, društvenih delatnosti, zaštite životne sredine, digitalizacije, i dr.);
* Definisanju vizije odnosno željenog stanja razvoja lokalne samouprave sa posebnim akcentom na prioritetne ciljeve razvoja i prioritetne oblasti;
* Izradi pregleda i opisa mera koji će se dalje razrađivati u dokumentima javnih politika i srednjoročnim planovima;
* Uspostavljanju veza između lokalnog plana razvoja sa planskim dokumentima na regionalnom i republičkom nivou, međunarodnim razvojnim ciljevima Ujedinjenih nacija i dr;
* Definisanju okvira i procedura za pripremu, usvajanje i sprovođenje plana;
* Obezbeđenju alata/uputstava za sprovođenje javnog konsultativnog procesa sa svim zainteresovanim stranama u procesu izrade i donošenja lokalnog plana razvoja.
1. **Aktivno učešće na 10 stručnih radionica (metodološke i tematske)** za pripremu plana razvoja koje će sprovesti NALED i BCRR.
2. **Učešće u međuopštinskom mehanizmu za razmenu informacija** na temu pripreme plana razvoja JLS, a kroz zajedničko učešće JLS na radionicama i sastancima.

Stručna mentorska podrška biće pružana u periodu od maja 2022. godine do juna 2023. godine. Stručne radionice biće organizovane u periodu od juna 2022. godine do marta 2023. godine.

**Odabrane JLS imaće obavezu da:**

* Potpišu Memorandum o saradnji sa Republičkim sekretarijatom za javne politike, Nemačkom organizacijom za međunarodnu saradnju (GIZ) GmbH i Nacionalnom alijansom za lokalni ekonomski razvoj (NALED),
* Donesu odluku Skupštine o otpočinjanju procesa izrade plana razvoja (ukoliko ta Odluka već nije doneta),
* Donesu odluku o formiranju koordinacionog tima za izradu strateškog plana razvoja i imenuju jednu kontakt osobu zaduženu za ovaj projekat; formiraju tematske grupe i partnerske forume,
* Sprovedu procese pripreme i izrade plana razvoja u skladu sa zakonskom regulativom i Smernicama za izradu planova razvoja jedinice lokalne samouprave,
* Koordiniraju svoje službe za potrebe izrade lokalnog plana razvoja i pribave potrebne podatke i informacije za izradu lokalnog plana razvoja, posebno uključujući profil zajednice,
* Opredele potrebne ljudske i druge resurse definisane operativnim planom za izradu plana razvoja koji će biti definisan od strane predstavnika NALED-a i BCRR-a,
* Aktivno učestvuju u radu 10 radionica koje će biti organizovane kao podrška u procesu izrade lokalnih planova razvoja,
* Proces pripreme i donošenja lokalnih planova razvoja sprovedu uz poštovanje participativnog principa, uz sprovođenje javnog konsultativnog procesa i učešće svih zainteresovanih strana (građana, privrede, civilnog sektora), a u skladu sa uputstvima koje će dobiti od strane Projekta.

III PROCES EVALUACIJE I KRITERIJUMI ZA ODABIR JEDINICA LOKALNIH SAMOUPRAVA

Da bi ostvarila pravo na podršku u okviru ovog javnog poziva, JLS mora kumulativno da ispuni sledeće opšte uslove za učešće na konkursu:

* da bude grad, ili opština ili gradska opština sa teritorije Republike Srbije. Gradska opštine mogu da se prijave pod uslovim da imaju saglasnost matičnog rada.
* da nije usvojila Plan razvoja JLS u skladu sa Zakonom o planskom sistemu ("Službeni glasnik RS", br. 30/2018) koji neće isteći do kraja 2023.godine,
* da u trenutku konkurisanja nije korisnik podrške dodeljene iz sredstava/podrške EU, drugih razvojnih partnera, odnosno drugih međunarodnih i nacionalnih entiteta, a čija je namena izrada lokalnih programa razvoja JLS.

Podnete prijave će biti ocenjivane na osnovu kriterijuma koji su u skladu sa ciljevima i prioritetima projekta Nemačko-srpske razvojne saradnje “Podrška reformi javne uprave u procesu pristupanja Evropskoj uniji ” uz čiju podršku se realizuje ``Podrška unapređenju kapaciteta i izradi lokalnih planova razvoja``.

Kriterijumi za ocenu prijava JLS dati su u Prilogu 1.

Cilj Projekta je da se obezbedi učešće JLS različitih karakteristika u pogledu nivoa razvoja, veličine i regionalne zastupljenosti.

Sve JLS koje se prijave na javni poziv biće rangirane u skladu sa gore navedenim kriterijumima. Pri konačnom odabiru 10 JLS, Komisija će nastojati da budu zastupljene:

* 1. Najmanje dve (2) JLS iz III ili IV kategorije razvijenosti JLS
	2. Najmanje dve (2) JLS iz kategorije malih JLS čiji broj stanovnika je manji od 30.000
	3. Budu zastupljene JLS iz različitih regiona.

Prijave će ocenjivati Komisija za ocenu prijava JLS koju će činiti predstavnici RSJP-a, NALED-a i BCRR-a, a na osnovu podnete dokumentacije.

**Opis procesa za odabir JLS**:

1. Faza 1: Administrativna provera ispunjenosti uslova u pogledu dostavljene dokumentacije,
2. Faza 2: Komisija ocenjuje prijave najpre koristeći eliminacione kriterijume,
3. Faza 3: Komisija sve prijave koje zadovoljavaju uslove konkursa ocenjuje prema postavljenim kriterijumima ( Prilog 1 - K) i rangira JLS prema broju bodova,
4. Faza 4: Komisija po postavljenim ključevima proverava da li je postignuta odgovarajuća zastupljenost JLS u prvih 10 rangiranih JLS. U slučaju da neki od postavljenih ključeva nije zadovoljen, bira se opština sa najvišim brojem poena kojom bi se postavljeni ključ zadovoljio u pogledu ravnomerne regionalne zastupljenosti, kao i ravnomerne zastupljenosti u pogledu nivoa razvoja i veličine jedinica lokalnih samouprava,
5. Faza 5: Slanje obaveštenja svim JLS koje su učestvovale.

Procenjeno vreme trajanje odabira JLS je dve (2) nedelje. Sve JLS koje su podnele prijavu, biće obaveštene o rezultatima odabira. Rezultati odabira biće objavljeni na web stranici RSJP-a i NALED-a.

**IV VREMENSKI OKVIR i FAZE SPROVOĐENJA JAVNOG POZIVA**

Okvirni vremenski okvir za sprovođenje javnog poziva je sledeći:

|  |  |
| --- | --- |
| **Aktivnost** | **Vremenski okvir** |
| **Objavljivanje javnog poziva**  | 25. mart 2022.  |
| **Onlajn info sesije** tokom kojih će detaljnije biti predstavljeni uslovi prijavljivanja | 6. april 2022. i13. april 2022. |
| Rok za postavljanje pitanja  | 17. april 2022. |
| **Krajnji rok za podnošenje prijava** od strane JLS | 25. april 2022. |
| Evaluacija podnetih prijava | 4. maj 2022. |
| Objavljivanje rezultata odabira i informisanje svih prijavljenih JLS o rezultatima konkursa  | 10.maj |
| Potpisivanje memoranduma o saradnji sa JLS | u nedelji od 16.maja |
| Otpočinjanje saradnje sa JLS | odmah nakon potpisivanja Memoranduma |

**V PODNOŠENJE PRIJAVE ZA UČEŠĆE U PROGRAMU**

Zainteresovana JLS dostavlja:

1. Prijavni formular uz prateću dokumentaciju (Prilog 2)
2. Izjavu spremnosti za izradu lokalnog plana razvoja (Prilog 3)
3. Gradska opština dostavlja pisanu saglasnost matičnog grada za konkurisanje u formi formalnog dokumenta.

Navedena dokumenta dostavljaju se mejlom i poštom.

**Procedura za prijavljivanje i rokovi**

Dokumentacija se dostavlja elektronski (na adresu LED@naled.rs) i poštom na adresu:

**NALED**

Za: Projekat ‚‚Podrška unapređenju kapaciteta i izradi lokalnih planova razvoja ’’ – Jelena Thorogood

Makedonska 30

11000 Beograd

**Prijava se podnosi najkasnije do 25.4.2022. godine.**

Datumom prijema dokumentacije smatra se datum prijema elektronskom poštom.

Oglas je u celosti objavljen na sajtovima <https://rsjp.gov.rs/> i [www.naled.rs](http://www.naled.rs).

U cilju prezentacije paketa podrške, kao i prijavne dokumentacije, biće organizovana dva onlajn informativna sastanka. Onjan sastancima možete pristupiti uz pomoć sledećih linkova:

* Prvi onlajn informativni sastanak – **sreda, 6.april 2022. godine u 10.00 časova;** <https://us06web.zoom.us/j/88983496124?pwd=dlIzRyt4TUNaaWFGZnpjK3R6a2J1UT09>
* Drugi onlajn informativni sastanak – **sreda 13. april 2022. godine u 10.00 časova:** <https://us06web.zoom.us/j/89082022378?pwd=Y3BzNlZCUkRDQWdJKy93TmVVUjhMQT09>.

Sva pitanja u vezi sa javnim pozivom poslati na mejl: LED@naled.rs najkasnije do 17.4.2022. godine.

Na pitanja od opšteg značaja za proces konkurisanja upućena do 17.4.2022. godine, odgovori će biti objavljeni na internet stranici [www.naled.rs](http://www.naled.rs) .

Jedinice lokalne samouprave su odgovorne za tačnost podataka i celokupnost podnete dokumentacije. Prijave koje su nepotpune ili sadrže netačne podatke koje nisu u skladu sa podnetom dokumentacijom, biće odbačene od strane komisije za ocenu prijava JLS, uz pismeno obaveštenje podnosiocu prijave.

1. U ovom dokumentu skraćenica JLS, osim gradova i opština, uključuje i gradske opštine iako one Zakonom o lokalnoj samoupravi nisu definisane kao jedinice lokalne samouprave. [↑](#footnote-ref-1)